b'\n_START_ARTICLE_\nJacques Cl\xc3\xa9ment\n_START_PARAGRAPH_\nJacques Cl\xc3\xa9ment (n. Serbonnes 1567 - d. Saint-Cloud 1 august 1589) a fost un c\xc4\x83lug\xc4\x83r din Ordinul Dominican, care l-a asasinat pe Henric al III-lea al Fran\xc8\x9bei la 1 august 1589.\n_START_SECTION_\nBiografie\n_START_PARAGRAPH_\nJacques Cl\xc3\xa9ment s-a n\xc4\x83scut la Serbonnes, ast\xc4\x83zi Yonne, \xc3\xaen Fran\xc8\x9ba \xc8\x99i devine c\xc4\x83lug\xc4\x83r dominican. E posibil ca \xc3\xaenainte de a deveni c\xc4\x83lug\xc4\x83r la Conventul Iacobin din Serbonne, s\xc4\x83 fi fost soldat. Apoi a continuat studiile la Conventul Dominican din Paris, unde era numit \xc8\x99i Iacobinul, un alt nume dat dominicanilor. Devine membru \xc3\xaen Liga Catolic\xc4\x83, \xc3\xaen timpul r\xc4\x83zboaielor religioase franceze \xc8\x99i fiind un fanatic religios era decis s\xc4\x83-i extermine pe eretici. Dup\xc4\x83 uciderea ducelui de Guise, decide s\xc4\x83-l asasineze pe Henric al III-lea, pe care \xc3\xael vedea ca un inamic al catolicismului. P\xc4\x83r\xc4\x83se\xc8\x99te Parisul \xc8\x99i pleac\xc4\x83 la Saint-Cloud, unde se g\xc4\x83sea Henric al III-lea care controla asediul capitalei. \xc3\x8en 31 iulie \xc3\xael \xc3\xaenso\xc8\x9be\xc8\x99te pe Jacques la Guesle, procurorul general al Parlamentului din Paris pentru a-l \xc3\xaent\xc3\xa2lni pe rege. A doua zi se prezint\xc4\x83 la rege pretext\xc3\xa2nd c\xc4\x83 are scrisori importante, iar Henric datorit\xc4\x83 confiden\xc8\x9bialit\xc4\x83\xc8\x9bii scrisorilor, cere s\xc4\x83 fie l\xc4\x83sat singur cu Cl\xc3\xa9ment. Pref\xc4\x83c\xc3\xa2ndu-se c\xc4\x83 caut\xc4\x83 aceste scrisori, a scos cu\xc8\x9bitul \xc8\x99i l-a pumnalat pe Henric al III-lea \xc3\xaen stomac._NEWLINE_Regele reu\xc8\x99e\xc8\x99te s\xc4\x83-l \xc3\xaendep\xc4\x83rteze pe Cl\xc3\xa9ment \xc8\x99i strig\xc4\x83: "Nelegiuitule! M-ai ucis!" alert\xc3\xa2nd g\xc4\x83rzile, faimo\xc8\x99ii cei patruzeciicinci, care l-au ucis pe Cl\xc3\xa9ment cu spadele lor. Regele a murit \xc3\xaen timpul nop\xc8\x9bii, dup\xc4\x83 ce l-a numit pe Henric de Navarra succesorul s\xc4\x83u. Jacques Cl\xc3\xa9ment a fost pedepsit post-mortem, corpul s\xc4\x83u fiind sf\xc3\xa2rtecat, resturile arse, iar cenu\xc8\x99a aruncat\xc4\x83 \xc3\xaen Senna, pentru a \xc3\xaempiedica venerarea oaselor lui ca pe ni\xc8\x99te relicve. Actul lui Cl\xc3\xa9ment a fost evaluat \xc3\xaen diverse moduri de o cre\xc8\x99tin\xc4\x83tate zguduit\xc4\x83 de r\xc4\x83zboaie religioase. Papa Sixt al V-lea l-a considerat un martir \xc8\x99i dorea canonizarea lui Cl\xc3\xa9ment. Liga Sf\xc3\xa2nt\xc4\x83 a considerat c\xc4\x83 asasinarea ducelui Henric de Guise din 1588 a fost r\xc4\x83zbunat\xc4\x83. Moartea tragic\xc4\x83 \xc8\x99i dramatic\xc4\x83 a lui Henric al III-lea, a fost prima asasinare a unui rege al Fran\xc8\x9bei dup\xc4\x83 apari\xc8\x9bia Cape\xc8\x9bienilor. Pentru diverse decenii, Cl\xc3\xa9ment va fi luat ca model de al\xc8\x9bi regicizi (vezi Jean Ch\xc3\xa2tel). Dou\xc4\x83zeci de ani mai t\xc3\xa2rziu va fi asasinat Henric al IV-lea de c\xc4\x83tre un alt fanatic religios, Ravaillac.'